林爲之送筆戲贈
作者：黄庭堅
朝代：宋

paragraphs: 閻生作三副，規摹宣城葛。
外貌雖銑澤，毫心或麤糲。
功將希栗尾，拙乃成棗核。
李慶縛散卓，含墨能不洩。
病在惜白毫，往往半巧拙。
小字亦周旋，大字難曲折。
時時一毛亂，乃似逆梳髮。
張鼎徒有表，徐偃元無骨。
橅畫記姓名，亦可應倉卒。
爲之街南居，時通鈴下謁。
晴軒坐風凉，怪我把枯筆。
開囊撲蠹魚，遣奴送一束。
洗硯磨松煤，揮灑至日沒。
蚤年學屠龍，適用固疏闊。
廣文困虀鹽，烹茶對秋月。
略無人問字，況有客投轄。
文章寄呻吟，講授費頰舌。
閒無用心處，雌黄到筆墨。
時不與人遊，孔子尚愛日。
作詩當鳴鼓，聊自攻短闕。